钦定古今图书集成/明伦汇编/官常典/第604卷 > 费尚伊
## 钦定古今图书集成/明伦汇编/官常典/第604卷 > 费尚伊

按《安陆府志》：“尚伊，字国聘，沔阳人。万历丁丑进士，选
翰林院庶吉士，改兵科给事中。尚伊为谏官，森挺不
少骫诎。适见太宰赵公锦入朝，步履偃蹇，尚伊疏谓
老当知退，论者斥尚伊轻诋。以年例出为四川佥事。
又兵备汉南，经纪盐马，擢摘良奸，御其灾，哺其饥，不
遗馀力。未几，谪灵璧丞，量移绍州推官。丁外艰归，坚”
卧林园，绝意仕进者五十馀年。其为诗文，非两汉、三
唐不道。性喜宾客，开尊赋诗，陶然尽兴，沔城风物，游
赏无虚日。李宗伯本宁序公集，称其“广庶子之规模、
约廷尉之泛滥，为知言”云。沔自童内方、陈玉叔后，即
推尚伊著作之林。所著有《市隐园集》。